**Terminator 2 – Tuomion päivä** (engl. *Terminator 2: Judgment Day*, tai *Terminator 2*) on vuonna 1991 ensi-iltansa saanut yhdysvaltalainen toiminnallinen tieteiselokuva, joka on jatkoa vuoden 1984 elokuvalle *Terminator – tuhoaja*. Elokuvan on ohjannut James Cameron, ja sen pääosissa nähdään Arnold Schwarzenegger, Linda Hamilton, Edward Furlong ja Robert Patrick. Elokuvan tapahtumat sijoittuvat yhdentoista vuoden päähän edellisen elokuvan tapahtumista, kun kaksi terminaattoria saapuu vuodesta 2029 etsimään 10-vuotiasta John Connoria, joka tulee olemaan tulevaisuudessa ihmiskunnan vastarintaliikkeen viimeinen toivo sodassa koneita vastaan.

Yhdysvalloissa elokuvan ensi-ilta oli 1. heinäkuuta 1991, ja Suomessa elokuva saapui teatterilevitykseen 4. lokakuuta 1991. *Terminator 2* herätti huomiota ennennäkemättömillä erikoistehosteillaan, jossa oli luonnollinen ja realistinen inhimillinen liike huomattavalle tietokoneella tehdylle hahmolle. Eräs tunnettu tehoste on nestemäisestä metallista valmistetun T-1000-robotin kyky muuttaa muotoaan. Elokuva saikin odotetusti Oscar-palkinnon erikoistehosteistaan, ja tämän ohella elokuva voitti myös parhaan maskeerauksen, parhaiden äänitehosteiden sekä parhaan äänityksen Oscar-palkinnot. Lisäksi elokuva oli ehdolla parhaan leikkauksen ja parhaan kuvauksen Oscar-palkintoon. Näin ollen *Terminator 2* on sarjansa ainoa elokuva, joka on joko voittanut tai ollut ehdolla Oscar-palkintoon. Sitä pidetään rymistelyelokuvana ja yhtenä kaikkien aikojen parhaista toimintaelokuvista.

Elokuva on saanut jatko-osat *Terminator 3: Koneiden kapina* (2003), *Terminator – Pelastus* (2009) ja *Terminator Genisys* (2015). Sarjan viimeisin elokuva, vuonna 2019 ensi-iltansa saanut *Terminator: Dark Fate* ei ota huomioon aiempien jatko-osien juonia, vaan toimii suorana jatkona *Tuomion päivälle*.

Juoni
-----

On vuosi 1995, yksitoista vuotta ensimmäisen *Terminator*-elokuvan tapahtumien jälkeen. Kaksi terminaattoria – T-101 (Arnold Schwarzenegger) ja T-1000 (Robert Patrick) – saapuvat aikamatkailun avulla vuodesta 2029 etsimään 10-vuotiaan John Connorin (13-vuotias Edward Furlong), josta tulisi tulevaisuudessa ihmisten vastarintaliikkeen johtaja. T-101 on ohjelmoitu suojelemaan Johnia, T-1000 taas tappamaan hänet. Johnin äiti Sarah Connor (Linda Hamilton) on joutunut mielisairaalaan yritettyään varoittaa muita koneiden vallankumouksesta. John elää sijaisperheessä Los Angelesissa ja pitää oikeaa äitiään psykopaattina.

T-1000 yrittää tappaa Johnin, mutta T-101 pelastaa pojan. John ymmärtää äitinsä olleen oikeassa ja päättää terminaattorin kanssa vapauttaa hänet mielisairaalasta. Pelastusyritys onnistuu, ja kolmikko pakenee Yhdysvaltain ja Meksikon väliselle alueelle. Sarah kysyy T-101:lta, kuka tulee kehittämään koneita hallitsevan ja ihmiskunnan tuhosta vastuussa olevan Skynet-supertietokoneen. T-101:n mukaan sen suunnittelee tietotekniikan jättiläisyhtiö Cyberdyne Systemsille työskentelevä Miles Dyson (Joe Morton). T-101 kertoo myös, että 4. elokuuta 1997 Skynet käynnistetään, ja 29. elokuuta 1997 Skynet tulee tietoiseksi ja tuhoaa ihmiskunnan suurkaupungit ydinaseilla.

Sarah, John ja T-101 saapuvat keskellä autiomaata sijaitsevalle palkkasoturi Enrique Salcedan (Castilo Guerra) leirille. Sarahin mukaan Enriquesta ja tämän pojista tulisi tulevaisuudessa Johnin alaisuudessa taistelevia sotilaita. Sarah nukahtaa ja näkee painajaisen, jossa Skynet tuhoaa ydinaseella Los Angelesin. Sarah katsoo kauhuissaan, kuinka ydinräjähdys kärventää kaupungin asukkaineen tuhkaksi. Hän herää, ottaa aseensa ja ajaa autolla pois leiristä. John ja T-101 ymmärtävät, että Sarah aikoo murhata Milesin. Sarah murtautuu Milesin kotiin ja ampuu häntä olkapäähän. Milesin perhe ja paikalle saapuvat John ja T-101 saavat Sarahin säästämään Milesin hengen. T-101 kertoo tulevaisuudesta ja suostuttelee Milesin tuhoamaan kaiken Skynetin rakentamiseen liittyvän teknologian. Miles kertoo Cyberdyne Systemsin päämajassa säilytettävän aiemman terminaattorin kättä ja muistisirua.

Sarah, John, T-101 ja Miles tunkeutuvat Cyberdyne Systemsin päämajaan, varastavat käden ja muistisirun sekä asettavat rakennuksen toimistoon pommeja. He kuitenkin herättävät poliisin huomion, ja SWAT-ryhmä tunkeutuu rakennuksen sisälle. Miles haavoittuu tulitaistelussa kuolettavasti ja uhraa henkensä laukaistakseen pommit. Hän räjäyttää itsensä ja rakennuksen kappaleiksi, mutta Sarah, John, T-101 ja poliisit ehtivät paeta rakennuksesta.

Kolmikko päätyy T-1000:n takaa-ajamana terästehtaaseen. T-1000:n ja T-101:n välisessä kamppailussa T-101 menettää toisen kätensä, ja T-1000 onnistuu hetkellisesti sammuttamaan T-101:n lävistämällä tämän rautakangella. Varavoimalla toimiva T-101 pelastaa Sarahin ja Johnin suistamalla T-1000:n sulaa terästä sisältävään altaaseen. John heittää altaaseen käden ja muistisirun. Lopuksi T-101 myöntää oppineensa ihmiselämän arvon ja Sarahin avulla T-101 tuhoaa myös itsensä teräsaltaassa, jottei Skynetiä voitaisi koskaan rakentaa. Elokuva päättyy Sarahin puhuessa toiveikkaana tulevaisuudesta.

Näyttelijät
-----------

|  |  |  |
| --- | --- | --- |
|  Arnold Schwarzenegger  | … |  T-101
  |
|  Linda Hamilton  | … |  Sarah Connor
  |
|  Edward Furlong  | … |  John Connor
  |
|  Robert Patrick  | … |  T-1000
  |
|  Earl Boen  | … |  Peter Silberman
  |
|  Joe Morton  | … |  Miles Bennett Dyson
  |
|  S. Epatha Merkenson  | … |  Tarissa Dyson
  |
|  Xander Berkeley  | … |  Todd Voight
  |
|  Jenette Goldstein  | … |  Janelle Voight
  |
|  Castilo Guerra  | … |  Enrique Salceda
  |
|  Diane Rodrigues  | … |  Jolanda Salceda
  |
|  Danny Cooksey  | … |  Tim
  |
|  Ken Gibbel  | … |  Douglas
  |
|  Peter Schrum  | … |  Lloyd
  |
|  Don Lake  | … |  Mossberg
  |
|  Richard Vidan  | … |  Weatherby
  |
|  Mike Muscat  | … |  Moshier
  |
|  Abdul Salaam El Razzac  | … |  Gibbons
  |
|  Charles A. Tamburro  | … |  poliisihelikopterin lentäjä
  |
|  Robert Winley  | … |  tupakoiva moottoripyöräjengiläinen
  |
|  Michael Edwards  | … |  John Connor
  |
|  Michael Biehn   | … |  Kyle Reese (poistettu kohtaus)
  |

Tuotanto
--------

Varhaisessa käsikirjoitusvaiheessa James Cameron ja William Wisher pitivät mahdollisena, että elokuvassa voisi olla kaksi T800-sarjan terminaattoria, joista molempia esittäisi Arnold Schwarzenegger. Antagonistiksi kirjoitettiin kuitenkin nestemäisestä metallista valmistettu T-1000, jota Cameron on kuvaillut "Skynetin kokeelliseksi superaseeksi", joka on hahmona paljon T-800:a pelottavampi. T-1000:n rooliin kaavailtiin alun perin heavy metal -yhtye W.A.S.P.:n laulaja Blackie Lawlessia, mutta roolin sai kuitenkin Robert Patrick. Syy roolinvaihtoon oli siinä, että Lawless oli Schwarzeneggeria pidempi, sillä T-1000:n piti soluttautua helposti tavallisten ihmisten joukkoon, joten Lawlessin pituus (193 cm) ei tullut kysymykseen. Cameron oli myös suunnitellut Billy Idolia T-1000:n rooliin, mutta Idolin jouduttua vakavaan moottoripyöräonnettomuuteen vuonna 1990 hänen roolinsa elokuvassa peruuntui.

Elokuvan kuvaukset aloitettiin 9. lokakuuta 1990 ja ne päättyivät 4. huhtikuuta 1991. Elokuvan tuotanto maksoi yli 90 miljoonaa Yhdysvaltain dollaria, mikä teki siitä aikansa kalleimman elokuvan. William Wisherin mukaan pelkästään elokuvan alkutekstit maksoivat enemmän kuin koko ensimmäisen *Terminator*-elokuvan tuotanto.

Vaihtoehtoisia versioita
------------------------

24. marraskuuta 1993 elokuvasta julkaistiin erikoisversio, joka sisälsi 17 uutta, ennennäkemätöntä kohtausta. Yhdessä näistä esiintyy edellisen *Terminator*-elokuvan päähahmo Kyle Reese. Nimellä "Ultimate Edition" tunnettu versio loppuu tavalla, joka sulkee pois kolmannen elokuvan tapahtumat, sillä siinä Sarah Connor kertoo, ettei tuomion päivää tapahtunut ja että John on Kalifornian senaattori.

Vuonna 2004 elokuvasta julkaistiin ohjaajan oma versio, *Terminator 2: Director’s Cut*, joka on 16 minuuttia teatteriversiota pidempi. Vuonna 2017 elokuvasta julkaistiin yhdysvaltalaisissa elokuvateattereissa 3D-versio, ja vuonna 2021 julkaistiin 4K Ultra HD -restaurointi, josta vastasi James Cameron.

Vastaanotto
-----------

Elokuva menestyi erittäin hyvin. Sen tuotto oli yksinään Yhdysvalloissa 204,8 miljoonaa dollaria, ja kaiken kaikkiaan lipputulot kohosivat 519,6 miljoonaan, joka oli niin ikään tuolloin ennätys. *Terminator 2* oli vuoden 1991 menestynein elokuva.

### Arvioita

*Video-oppaassa* vuodelta 1994 Bello Romano sanoo *Terminator 2:n* 70 millimetrin teatteriversiota elämää suuremmaksi ja viiden tähden veroiseksi, mutta antaa arvioimalleen VHS-videojulkaisulle neljä tähteä viidestä. Yhdysvaltalainen *VideoHound’s Golden Movie Retriever* antaa elokuvalle kolme ja puoli tähteä neljästä.

### Palkinnot

#### Oscarit

* Paras maskeeraus
* Parhaat erikoistehosteet
* Parhaat äänitehosteet
* Paras äänitys

Ehdokkuudet:

* Paras leikkaus
* Paras kuvaus

Soundtrack
----------

*Varèse Sarabande* -studion tekemä *Terminator 2: Judgment Day (Original Motion Picture Soundtrack)* -albumi julkaistiin vuonna 1991.

| Terminator 2: Judgment Day (Original Motion Picture Soundtrack) |
| --- |
| Nro | Nimi | Kesto |  |
| 1. | Main Title from "Terminator 2" | 1.56 |
| 2. | Sarah on the Run | 2.31 |
| 3. | Escape from the Hospital (And T-1000) | 4.34 |
| 4. | Desert Suite | 3.25 |
| 5. | Sarah’s Dream (Nuclear Nightmare) | 1.49 |
| 6. | Attack on Dyson (Sarah’s Solution) | 4.07 |
| 7. | Our Gang Goes to Cyberdyne | 3.11 |
| 8. | "Trust Me" | 1.38 |
| 9. | John & Dyson into Vault | 0.41 |
| 10. | SWAT Team Attack | 3.22 |
| 11. | "I’ll Be Back" | 3.58 |
| 12. | Helicopter Chase | 2.27 |
| 13. | Tanker Chase | 1.42 |
| 14. | "Hasta La Vista, Baby" (T-1000 Freezes) | 3.02 |
| 15. | Into the Steel Mill | 1.25 |
| 16. | Cameron’s Inferno | 2.37 |
| 17. | Terminator Impaled | 2.05 |
| 18. | Terminator Revives | 2.14 |
| 19. | T-1000 Terminated | 1.41 |
| 20. | "It’s Over" ("Good-bye") | 4.36 |
| 53.01 |  |

Lähteet
-------

1. ↑  Lambie, Ryan: Brad Fiedel interview: composing Terminator 2’s iconic score *Den of Geek*. Viitattu 18.7.2023. (englanniksi)
2. 1 2  Terminator 2 - Tuomion päivä (1991) - Julkaisupäivämäärät Internet Movie Database. Viitattu 6.10.2012. (englanniksi)
3. ↑  Terminator 2:n tarinaa jatkava Terminator: Dark Fate on yksi elokuvasarjan pisimmistä osista  11.10.2019. Muropaketti. Viitattu 30.7.2023.
4. 1 2 3 4 5  Siegel, Alan: The Tin Man Gets His Heart: An Oral History of ‘Terminator 2: Judgment Day’ *The Ringer*.  30.6.2021. Viitattu 30.7.2023.
5. ↑  Terminator 2 - Summary *Box Office Mojo*.  (englanniksi)
6. ↑  Greatest Visual and Special Effects (F/X) - Milestones in Film *filmsite.org*. Viitattu 12.1.2021. (englanniksi)
7. 1 2  Terminator 2 - Tuomion päivä (1991) - Palkinnot Internet Movie Database. Viitattu 6.10.2012. (englanniksi)
8. 1 2  Terminator 2 - Tuomion päivä (1991) - Trivia Internet Movie Database. Viitattu 6.10.2012. (englanniksi)
9. ↑  Mykkänen, Juhani: Tästä on pelastus kaukana. Helsingin Sanomat.  Arkistoitu 24.5.2012. Viitattu 6.10.2012.
10. ↑  Bartleet, Larry: James Cameron: ‘Terminator 6 will be a sequel to Terminator 2’ *NME*.  28.9.2018. Viitattu 28.5.2019. (englanniksi)
11. ↑  McNary, Dave: James Cameron’s ‘Terminator 2: Judgment Day’ to Return to Theaters on Aug. 25 *Variety*.  29.6.2017. Viitattu 18.7.2023.
12. ↑  Kuva: Terminator 2 täytti 30 vuotta, ja nyt kovimmat fanit joutuvat ostamaan elokuvan taas uudelleen *Muropaketti*.  8.10.2021. Viitattu 18.7.2023.
13. ↑  Romano, Bello (toim.): *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.
14. ↑  Terminator 2: Judgment Day ★★★½ 1991 (R)[vanhentunut linkki], *VideoHound’s Golden Movie Retriever*. Gale, 2008. Haettu 11.11.2016 palvelusta HighBeam Research (vaatii tilauksen).
15. ↑  Discogs Brad Fiedel ‎– Terminator 2: Judgment Day (Original Motion Picture Soundtrack) (englanniksi)

Aiheesta muualla
----------------

Wikisitaateissa on kokoelma sitaatteja aiheesta ***Terminator 2: Judgment Day***. (englanniksi)

* Kuvia tai muita tiedostoja aiheesta **Terminator 2 – Tuomion päivä** Wikimedia Commonsissa

*Terminator*

|  |  |
| --- | --- |
| Elokuvat | 
* Terminator – tuhoaja
* Terminator 2 – Tuomion päivä
* Terminator 3: Koneiden kapina
* Terminator – Pelastus
* Terminator Genisys
* Terminator: Dark Fate

 |
| Televisio | 
* Terminator: Sarah Connorin aikakirjat

 |
| Sarjakuvat | 
* RoboCop vs. The Terminator

 |
| Hahmot | 
* Terminator
* Skynet
* T-1000
* John Connor

 |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Yhdysvallat

 |
|  |
| Muut | 
* IdRef

 |

 |